A TANÁCS 472/2009/EK RENDELETE
(2009. május 25.)
a 637/2008/EK rendeletnek a gyapotágazatra vonatkozó nemzeti szerkezetátalakítási programok tekintetében történő módosításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 37. cikke (2) bekezdésének harmadik albekezdésére,
tekintettel az 1979. évi csatlakozási okmányra és különösen az ahhoz csatolt, a gyapotra vonatkozó 4. jegyzőkönyv (1) (6) bekezdésére,
tekintettel a Bizottság javaslatára,
tekintettel az Európai Parlament véleményére,
mivel:
(1)
Az 1782/2003/EK rendelet módosításáról és a gyapotágazat nemzeti szerkezetátalakítási programjainak létrehozásáról szóló, 2008. június 23-i 637/2008/EK tanácsi rendelet (2) 2. fejezete a tagállamok szintjén meghatározandó, többek között a gyapottisztító ágazat támogatására irányuló egyedi intézkedések finanszírozására szolgáló négyéves szerkezetátalakítási programok létrehozásáról rendelkezik.
(2)
A gyapotágazat vonatkozásában a Közösségben a közelmúltban kialakult gazdasági helyzet, továbbá az a tény, hogy ennek következtében haladéktalanul végre kell hajtani bizonyos alapvető szerkezetátalakítási műveleteket, és bevonni valamennyi érintett gyapottisztító vállalatot, indokolttá teszi a nyolcéves programozási időszak bevezetését. Ha egy tagállam ilyen nyolcéves programot vezet be, haladéktalanul át kell csoportosítani a megfelelő forrásokat a közös agrárpolitika keretébe tartozó, mezőgazdasági termelők részére meghatározott közvetlen támogatási rendszerek közös szabályainak megállapításáról és a mezőgazdasági termelők részére meghatározott egyes támogatási rendszerek létrehozásáról szóló, 2009. január 19-i 73/2009/EK tanácsi rendelet (3) VIII. mellékletében meghatározott nemzeti felső határhoz.
(3)
A 637/2008/EK rendelet 7. cikke (2) bekezdésének a) pontja úgy rendelkezik, hogy a 637/2008/EK rendelet 7. cikke (1) bekezdésének a), b) és d) pontjában említett intézkedések alapján járó támogatások kedvezményezettjei a gyapotra vonatkozó termelési támogatásról szóló, 2001. május 22-i 1051/2001/EK tanácsi rendelet (4) IV. fejezete alapján a 2005-2006-os gazdasági évben támogatásban részesülők. Tekintettel arra, hogy egyes gyapottisztító üzemeket nem a tulajdonosaik üzemeltettek a referenciaévként meghatározott gazdasági évben, és mivel a szóban forgó tulajdonosok nem tartoztak az 1051/2001/EK rendelet IV. fejezete alapján támogatásban részesülők közé, ezek a gyapottisztító üzemek ki voltak zárva a szerkezetátalakítási folyamatban való részvételből. Ahhoz, hogy a nemzeti szerkezetátalakítási programok hatékonyak lehessenek, a 637/2008/EK rendelet 7. cikke (1) bekezdésének a), b) és d) pontjában foglalt intézkedéseknek ki kell terjedniük a referenciaévként szolgáló 2005-2006-os gazdasági évben működő és az 1051/2001/EK rendelet IV. fejezete alapján támogatható valamennyi gyapottisztító üzemre. Ezért helyénvaló előírni, hogy ezen gazdasági év vonatkozásában az üzemtulajdonosok minősüljenek a szerkezetátalakítási programok keretében járó támogatások kedvezményezettjeinek.
(4)
A 637/2008/EK rendeletet ennek megfelelően módosítani kell,
ELFOGADTA EZT A RENDELETET:
1. cikk
A 637/2008/EK rendelet a következőképpen módosul:
1.
A 4. cikk (1) bekezdése az első albekezdés után az alábbi albekezdéssel egészül ki:
„Az első albekezdésben foglaltaktól eltérve a tagállamok dönthetnek úgy is, hogy 2009. december 31-ig egyetlen módosított, nyolc évre szóló szerkezetátalakítási programtervezetet nyújtanak be a Bizottságnak.”
2.
Az 5. cikk (2) bekezdése a következő albekezdéssel egészül ki:
„Amennyiben azonban egy tagállam úgy dönt, hogy a 4. cikk (1) bekezdésének második albekezdésében foglaltak szerinti módosított, nyolc évre szóló szerkezetátalakítási programtervezetet nyújt be, az e cikk (1) bekezdésében említett éves költségvetését át kell csoportosítani a 73/2009/EK rendelet VIII. mellékletében megállapított nemzeti felső határához a 2018. gazdasági évben, és az említett évben teljesítendő közvetlen kifizetésekre kell alkalmazni. Az érintett tagállamnak 2018. január 1. előtt közleményt kell benyújtania a szerkezetátalakítási program végrehajtásáról és az abban foglalt célkitűzések megvalósításáról.”
3.
A 7. cikk (2) bekezdésének a) pontja helyébe a következő szöveg lép:
„a)
az 1051/2001/EK tanácsi rendelet (5) IV. fejezete alapján a 2005-2006-os gazdasági évben támogatásban részesülő gyapottisztító létesítmények tulajdonosai az e cikk (1) bekezdésének a), b) és d) pontjában említett intézkedések alapján járó támogatás esetében;
2. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. május 25-én.